Document ID: 32014R0888

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 888/2014 ΤΗΣ ΕΠΙΤΡΟΠΉΣ της 14ης Αυγούστου 2014 για την απαγόρευση της εισαγωγής δειγμάτων από ορισμένα είδη άγριας πανίδας και χλωρίδας στην Ένωση Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 338/97 του Συμβουλίου, της 9ης Δεκεμβρίου 1996, για την προστασία των ειδών της άγριας πανίδας και χλωρίδας με τον έλεγχο του εμπορίου τους (1), και ιδίως το άρθρο 4 παράγραφος 6, Εκτιμώντας τα ακόλουθα: (1) Το άρθρο 4 παράγραφος 6 του κανονισμού (ΕΚ) αριθ. 338/97 ορίζει ότι η Επιτροπή μπορεί να επιβάλλει περιορισμούς όσον αφορά την εισαγωγή ορισμένων ειδών στην Ένωση σύμφωνα με τους όρους που προβλέπονται στα στοιχεία α) έως δ) της εν λόγω παραγράφου. Επιπλέον, στο άρθρο 71 του κανονισμού (ΕΚ) αριθ. 865/2006 της Επιτροπής (2) θεσπίστηκαν εκτελεστικά μέτρα για τους εν λόγω περιορισμούς. (2) Ο κατάλογος των ειδών των οποίων απαγορεύεται η εισαγωγή στην Ένωση καταρτίστηκε για τελευταία φορά τον Ιούνιο του 2013 με τον εκτελεστικό κανονισμό (ΕΕ) αριθ. 578/2013 της Επιτροπής (3). (3) Η Κροατία προσχώρησε στην Ένωση την 1η Ιουλίου 2013. Ως εκ τούτου, όλες οι αναφορές στο εν λόγω κράτος μέλος θα πρέπει να διαγραφούν από τον κατάλογο των ειδών των οποίων η εισαγωγή στην Ένωση απαγορεύεται. (4) Βάσει πρόσφατων πληροφοριών, η ομάδα επιστημονικής εξέτασης κατέληξε στο συμπέρασμα ότι η κατάσταση διατήρησης ορισμένων πρόσθετων ειδών που αναφέρονται στα παραρτήματα A και Β του κανονισμού (ΕΚ) αριθ. 338/97 θα απειληθεί σοβαρά εάν δεν απαγορευθεί η εισαγωγή τους στην Ένωση από ορισμένες χώρες καταγωγής. Ως εκ τούτου, θα πρέπει να απαγορεύεται η εισαγωγή στην Ένωση δειγμάτων των ακόλουθων νέων ειδών: - Loxodonta africana (κυνηγετικά τρόπαια) από το Καμερούν· - Manis tricuspis από τη Γουινέα· - Balearica pavonina από το Νότιο Σουδάν· - Balearica regulorum από τη Ρουάντα και την Τανζανία· - Calumma tarzan από τη Μαδαγασκάρη· - Trioceros perreti και Trioceros serratus από το Καμερούν· - Cordylus rhodesianus από τη Μοζαμβίκη· - Uroplatus sameiti από τη Μαδαγασκάρη· - Candoia carinata από την Ινδονησία· - Python bivittatus από την Κίνα· - Kinixys erosa από τη Λαϊκή Δημοκρατία του Κονγκό· - Pandinus imperator από το Μπενίν (άγρια δείγματα) και το Τόγκο (άγρια και εκτρεφόμενα δείγματα). (5) Η ομάδα επιστημονικής εξέτασης κατέληξε επίσης στο συμπέρασμα ότι, με βάση τις πλέον πρόσφατες διαθέσιμες πληροφορίες, δεν πρέπει πλέον να απαιτείται απαγόρευση της εισαγωγής στην Ένωση δειγμάτων των ακόλουθων ειδών: - Gopherus agassizii από το Μεξικό· - Stigmochelys pardalis από τη Μοζαμβίκη (εκτρεφόμενα δείγματα) και τη Ζάμπια (εκτρεφόμενα δείγματα και δείγματα με τον κωδικό F)· - Ornithoptera urvillianus (άγρια και εκτρεφόμενα δείγματα) από τις Νήσους Σολομώντος· - Nardostachys grandiflora από το Νεπάλ. (6) Πραγματοποιήθηκαν διαβουλεύσεις με όλες τις χώρες καταγωγής των ειδών που αποτελούν αντικείμενο νέων περιορισμών εισαγωγής στην Ένωση. (7) Κατά τη 16η διάσκεψη των συμβαλλομένων μερών στη σύμβαση για το διεθνές εμπόριο των ειδών άγριας πανίδας και χλωρίδας που απειλούνται με εξαφάνιση (CITES) υιοθετήθηκαν νέες ονοματολογικές αναφορές για τα ζώα (διαχωρισμός ειδών και νέες ονομασίες για τα γένη), οι οποίες θα πρέπει να αντικατοπτρίζονται ανάλογα στην ενωσιακή νομοθεσία. Επιπλέον, το είδος Euphyllia picteti θα πρέπει να απαλειφθεί, αφού δεν αναγνωρίζεται στην τυποποιημένη ονοματολογία αναφοράς που συμφωνήθηκε στο πλαίσιο της Διάσκεψης των Συμβαλλόμενων Μερών (CoP 16). (8) Επομένως, ο κατάλογος των ειδών των οποίων η εισαγωγή στην Ένωση απαγορεύεται θα πρέπει να επικαιροποιηθεί και, για λόγους σαφήνειας, ο εκτελεστικός κανονισμός (ΕΕ) αριθ. 578/2013 θα πρέπει να αντικατασταθεί. (9) Ζητήθηκε η γνώμη της ομάδας επιστημονικής εξέτασης, που συγκροτήθηκε δυνάμει του άρθρου 17 του κανονισμού (ΕΚ) αριθ. 338/97. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για το εμπόριο της άγριας πανίδας και χλωρίδας, η οποία συγκροτήθηκε δυνάμει του άρθρου 18 του κανονισμού (ΕΚ) αριθ. 338/97, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Απαγορεύεται η εισαγωγή στην Ένωση δειγμάτων των ειδών της άγριας πανίδας και χλωρίδας που παρατίθενται στο παράρτημα του παρόντος κανονισμού από τις χώρες καταγωγής που αναφέρονται στο εν λόγω παράρτημα. Άρθρο 2 Ο εκτελεστικός κανονισμός (ΕΕ) αριθ. 578/2013 καταργείται. Οι παραπομπές στον καταργούμενο κανονισμό θεωρούνται ως παραπομπές στον παρόντα κανονισμό. Άρθρο 3 Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 14 Αυγούστου 2014.

Classification Labels:
103
100
99
986
703
36

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2825
3584
3489
614
3150

EuroVoc IDs (Expanded): 2825
3584
3489
614
3150

Dataset Source: meu

Split: test